เตรียมตั้งปศุสัตว์ Sandbox ตามด่านชายแดน พร้อมเจรจาส่งออกโค - กระบือ ไปยังประเทศจีนโดยตรง
นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ เปิดเผยภายหลังเป็นประธานการประชุมหารือติดตามสถานการณ์เรื่องโค - กระบือ โดยมีตัวแทนเกษตรกรผู้เลี้ยงวัว พ่อค้าและเจ้าหน้าที่กรมปศุสัตว์เข้าร่วมการประชุม ว่า ประเทศไทยเปิดประเทศอย่างเป็นทางการแล้ว หลังจากการระบาดของโคโรนาไวรัสเริ่มดีขึ้น ภาคเกษตรทุกส่วนต้องเดินหน้าต่อ วันนี้จึงได้เชิญตัวแทนเกษตรกร ผู้ประกอบการค้าและส่งออกโค – กระบือ มาร่วมกันหารือว่าจะเดินหน้ากันต่อในทิศทางไหน กระทรวงเกษตรและสหกรณ์ โดยกรมปศุสัตว์ พร้อมจะเข้าไปให้การช่วยเหลือ สนับสนุนอย่างเต็มที่ โดยขณะนี้ประเทศจีน ยังคงเป็นตลาดหลักที่นำเข้าโค – กระบือไทย ซึ่งประเทศจีนนั้นมีมาตรการที่เข้มงวดในการป้องกันโรคปากเท้าเปื่อยและสารเร่งเนื้อแดง และโรคต่างๆ มีการทำข้อตกลงร่วมกับประเทศลาว ในการสร้างด่านที่ชายแดนกักกันและตรวจโรค ก่อนส่งเข้าสู่ประเทศจีน ซึ่งประเทศไทยก็ต้องส่งขายผ่านประเทศเพื่อนบ้าน ไม่สามารถส่งตรงเข้าสู่ประเทศจีนได้โดยตรง และในขณะนี้ได้รับการติดต่อจากตัวแทนของประเทศลาว ว่ามีความต้องการซื้อโคจากประเทศไทย เพื่อไปส่งต่อสู่ตลาดจีนกว่า 500,000 ตัว การหารือในวันนี้ จึงได้ข้อสรุปและได้สั่งการลงไปให้ดำเนินการแล้ว ให้กรมปศุสัตว์ เตรียมเปิดเขตพื้นที่ควบคมพิเศษ เพื่อส่งเสริมการนำเข้า การผลิต – ส่งออก โคและเนื้อโคปศุสัตว์ Sandbox ตามด่านชายแดนที่สำคัญ กำหนดมาตรการต่างๆ ตามที่ผู้ซื้อกำหนด (ประเทศจีนประเทศลาว) รวมถึงการรณรงค์ให้เกษตรกรผู้เลี้ยงโค งดการใช้สารเร่งเนื้อแดงให้ทุกฝ่ายที่เกี่ยวข้อง ร่วมหารือ เพื่อเตรียมข้อมูลที่จะใช้ในการไปเจรจากับผู้ซื้อในสัปดาห์ ทั้งนี้ทางคณะเกษตรกรผู้เลี้ยงโคและพ่อค้าคนกลาง ร่วมเดินทางไปพบผู้ซื้อ ระหว่างประเทศไทย - ประเทศลาว โดยยังไม่กำหนดสถานที่ แต่จะเดินทางไม่เกินวันที่ 12 พฤศจิกายน 2564โดยกรมปศุสัตว์ ดำเนินการประสานงานตรงกับรัฐบาลจีน เพื่อหารือการจัดทำพิธีสารขอเจรจาส่งออกโค - กระบือ ไปยังประเทศจีนโดยตรง ไม่ผ่านประเทศกลาง พร้อมเร่งหารือและกำหนดแนวทาง หลักเกณฑ์ เพื่อเปิดด่านชายแดนทั่วประเทศ ซึ่งจะช่วยให้เกษตรกรสามารถนำเข้าวัวมาขุนต่อและส่งออกได้